ΑΠΌΦΑΣΗ ΤΗΣ ΕΠΙΤΡΟΠΉΣ της 19ης Οκτωβρίου 2010 σχετικά με την επάρκεια, σύμφωνα με την οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της προστασίας των δεδομένων προσωπικού χαρακτήρα στην Ανδόρα [κοινοποιηθείσα υπό τον αριθμό Ε(2010) 7084] (Κείμενο που παρουσιάζει ενδιαφέρον για τον ΕΟΧ) (2010/625/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (1), και ιδίως το άρθρο 25 παράγραφος 6, Μετά από διαβούλευση με τον Ευρωπαίο Επόπτη Προστασίας Δεδομένων, Εκτιμώντας τα ακόλουθα: (1) Σύμφωνα με την οδηγία 95/46/ΕΚ, τα κράτη μέλη οφείλουν να προβλέπουν ότι η διαβίβαση δεδομένων προσωπικού χαρακτήρα προς τρίτη χώρα επιτρέπεται μόνον εφόσον η εν λόγω τρίτη χώρα εξασφαλίζει επαρκές επίπεδο προστασίας και εφόσον τηρούνται, πριν από τη διαβίβαση, οι νόμοι που έχουν θεσπίσει τα κράτη μέλη για την εφαρμογή άλλων διατάξεων της οδηγίας. (2) Η Επιτροπή μπορεί να αποφανθεί ότι μια τρίτη χώρα εξασφαλίζει επαρκές επίπεδο προστασίας. Στην περίπτωση αυτή, τα κράτη μέλη μπορούν να διαβιβάζουν δεδομένα προσωπικού χαρακτήρα χωρίς να απαιτούνται πρόσθετες εγγυήσεις. (3) Σύμφωνα με την οδηγία 95/46/ΕΚ, το επίπεδο προστασίας των δεδομένων θα πρέπει να αξιολογείται λαμβάνοντας υπόψη όλες τις συνθήκες υπό τις οποίες πραγματοποιείται η διαβίβαση δεδομένων ή η σειρά διαβιβάσεων δεδομένων και εξετάζοντας ιδιαίτερα ορισμένα στοιχεία που είναι σημαντικά για τη διαβίβαση, τα οποία παρατίθενται στο άρθρο 25. (4) Λόγω των διαφορετικών προσεγγίσεων που ακολουθούνται όσον αφορά την προστασία των δεδομένων στις τρίτες χώρες, πρέπει η αξιολόγηση για την επάρκεια της προστασίας και η εφαρμογή κάθε απόφασης βάσει του άρθρου 25 παράγραφος 6 της οδηγίας 95/46/ΕΚ να γίνονται με τρόπο που να μην επιφέρει αυθαίρετες ή αδικαιολόγητες διακρίσεις εις βάρος ή μεταξύ τρίτων χωρών στις οποίες επικρατούν παρόμοιες συνθήκες ούτε να αποτελεί συγκεκαλυμμένο εμπόδιο για τις εμπορικές συναλλαγές, λαμβανομένων υπόψη των σημερινών διεθνών δεσμεύσεων της Ευρωπαϊκής Ένωσης. (5) Το πολιτικό σύστημα της Ανδόρας είναι Κοινοβουλευτικό Συμπριγκιπάτο, όπου το αξίωμα των συμπριγκίπων κατέχουν ο πρόεδρος της Γαλλικής Δημοκρατίας και ο αρχιεπίσκοπος του Urgell. (6) Το δικαίωμα στην ιδιωτική ζωή κατοχυρώνεται στο άρθρο 14 του συντάγματος του πριγκιπάτου της Ανδόρας (Constitució del Principat d’Andorra), όπως εγκρίθηκε με δημοψήφισμα στις 14 Μαρτίου 1993. (7) Οι νομικοί κανόνες για την προστασία των δεδομένων προσωπικού χαρακτήρα στην Ανδόρα βασίζονται σε μεγάλο βαθμό στα πρότυπα που προβλέπει η οδηγία 95/46/ΕΚ και θεσπίζονται στον ειδικό νόμο 15/2003, της 18ης Δεκεμβρίου, σχετικά με την προστασία των δεδομένων προσωπικού χαρακτήρα (Llei qualificada de protecció de dades personals) (στο εξής «LQPDP»). Η εν λόγω νομοθεσία για την προστασία των δεδομένων συμπληρώνεται περαιτέρω με διάταγμα της 1ης Ιουλίου 2004, για τη θέσπιση δημόσιου μητρώου για την καταχώριση των φακέλων που περιέχουν δεδομένα προσωπικού χαρακτήρα, καθώς και με διάταγμα της 9ης Ιουνίου 2010, για την έγκριση των κανονισμών της αρχής προστασίας δεδομένων της Ανδόρας. Η τελευταία αυτή νομική πράξη αποσαφηνίζει διάφορα θέματα που έθεσε η ομάδα εργασίας του άρθρου 29 της οδηγίας 95/46/ΕΚ για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα στη γνώμη της τής 1ης Δεκεμβρίου 2009 (2). (8) Διατάξεις για την προστασία των δεδομένων περιέχονται επίσης σε σειρά νομικών πράξεων που ρυθμίζουν διάφορους τομείς, όπως η νομοθεσία του χρηματοπιστωτικού τομέα, οι κανονισμοί στον τομέα της υγείας και τα δημόσια μητρώα. (9) Η Ανδόρα έχει κυρώσει τη σύμβαση του Συμβουλίου της Ευρώπης για την προστασία των προσώπων έναντι της αυτόματης επεξεργασίας δεδομένων προσωπικού χαρακτήρα, της 28ης Ιανουαρίου 1981, καθώς και το συμπληρωματικό πρωτόκολλο της σύμβασης για την προστασία των προσώπων έναντι της αυτόματης επεξεργασίας δεδομένων προσωπικού χαρακτήρα, το οποίο εκδόθηκε στις 8 Νοεμβρίου 2001 και αφορά τις εποπτικές αρχές και τη διασυνοριακή κυκλοφορία δεδομένων. Επίσης έχει κυρώσει τη σύμβαση του Συμβουλίου της Ευρώπης για την προάσπιση των δικαιωμάτων του ανθρώπου και των θεμελιωδών ελευθεριών, της 4ης Νοεμβρίου 1950, -η οποία ισχύει στην Ανδόρα από τις 22 Ιανουαρίου 1996-, καθώς και το σύμφωνο για τα ατομικά και πολιτικά δικαιώματα, της 16ης Δεκεμβρίου 1966, - το οποίο ισχύει στην Ανδόρα από τις 19 Ιουλίου 2006. (10) Τα νομικά πρότυπα προστασίας δεδομένων που ισχύουν στην Ανδόρα καλύπτουν όλες τις βασικές αρχές που απαιτούνται για ένα ικανοποιητικό επίπεδο προστασίας όσον αφορά τα φυσικά πρόσωπα, ενώ παράλληλα προβλέπουν εξαιρέσεις και περιορισμούς για τη διασφάλιση σημαντικών δημοσίων συμφερόντων. Η εφαρμογή αυτών των νομικών προτύπων προστασίας δεδομένων διασφαλίζεται με διοικητικά και δικαστικά μέσα, καθώς και με ανεξάρτητη εποπτεία που διενεργεί η εποπτική αρχή, η αρχή προστασίας δεδομένων της Ανδόρας, η οποία διαθέτει εξουσίες έρευνας και παρέμβασης και η οποία χαίρει πλήρους ανεξαρτησίας. (11) Οι αρχές προστασίας δεδομένων της Ανδόρας έδωσαν εξηγήσεις και διαβεβαιώσεις ως προς τον τρόπο ερμηνείας του δικαίου της χώρας και επίσης έδωσαν διαβεβαιώσεις ότι η εθνική νομοθεσία προστασίας των δεδομένων προσωπικού χαρακτήρα εφαρμόζεται σύμφωνα με αυτή την ερμηνεία. Η παρούσα απόφαση λαμβάνει υπόψη τις εν λόγω επεξηγήσεις και διαβεβαιώσεις και επομένως εξαρτάται απολύτως από αυτές. (12) Συνεπώς, θα πρέπει να θεωρηθεί ότι η Ανδόρα παρέχει επαρκές επίπεδο προστασίας όσον αφορά τα δεδομένα προσωπικού χαρακτήρα σύμφωνα με την οδηγία 95/46/ΕΚ. (13) Προς όφελος της διαφάνειας και για να διαφυλαχθεί η ικανότητα των αρμόδιων αρχών των κρατών μελών να εξασφαλίζουν την προστασία των φυσικών προσώπων όσον αφορά την επεξεργασία των δεδομένων προσωπικού χαρακτήρα που τα αφορούν, είναι αναγκαίο να καθοριστούν οι εξαιρετικές περιστάσεις κατά τις οποίες μπορεί να δικαιολογείται η αναστολή συγκεκριμένων ροών δεδομένων, παρά τη διαπίστωση επαρκούς επιπέδου προστασίας. (14) Η ομάδα εργασίας για την προστασία των προσώπων έναντι της επεξεργασίας δεδομένων προσωπικού χαρακτήρα, που συστάθηκε βάσει του άρθρου 29 της οδηγίας 95/46/ΕΚ, εξέδωσε θετική γνώμη σχετικά με το επίπεδο προστασίας των δεδομένων προσωπικού χαρακτήρα, η οποία ελήφθη υπόψη κατά την κατάρτιση της παρούσας απόφασης (3). Στη θετική γνώμη της, η ομάδα εργασίας ενθαρρύνει τις αρχές της Ανδόρας να εκδώσουν περαιτέρω διατάξεις με τις οποίες θα επεκτείνεται η εφαρμογή της νομοθεσίας της Ανδόρας στις αυτοματοποιημένες ατομικές αποφάσεις, δεδομένου ότι σήμερα η εφαρμογή αυτή δεν αναγνωρίζεται ρητά από τον ειδικό νόμο της Ανδόρας για την προστασία των δεδομένων προσωπικού χαρακτήρα. (15) Τα μέτρα που προβλέπονται στην παρούσα απόφαση συνάδουν με τη γνώμη της επιτροπής που συστάθηκε δυνάμει του άρθρου 31 παράγραφος 1 της οδηγίας 95/46/ΕΚ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Για τους σκοπούς του άρθρου 25 παράγραφος 2 της οδηγίας 95/46/ΕΚ, η Ανδόρα θεωρείται ότι εξασφαλίζει ικανοποιητικό επίπεδο προστασίας για τα δεδομένα προσωπικού χαρακτήρα που διαβιβάζονται από την Ευρωπαϊκή Ένωση. Άρθρο 2 Η παρούσα απόφαση αφορά την επάρκεια της προστασίας που εξασφαλίζεται στην Ανδόρα με σκοπό την ικανοποίηση των απαιτήσεων του άρθρου 25 παράγραφος 1 της οδηγίας 95/46/ΕΚ και δεν θίγει άλλους όρους ή περιορισμούς για την εφαρμογή άλλων διατάξεων της εν λόγω οδηγίας που αφορούν την επεξεργασία δεδομένων προσωπικού χαρακτήρα εντός των κρατών μελών. Άρθρο 3 1. Με την επιφύλαξη της αρμοδιότητάς τους να λαμβάνουν μέτρα για να διασφαλίζουν τη συμμόρφωση με τις εθνικές διατάξεις που εγκρίθηκαν σύμφωνα με διατάξεις άλλες από εκείνες του άρθρου 25 της οδηγίας 95/46/ΕΚ, οι αρμόδιες αρχές των κρατών μελών δύνανται να ασκούν τις εξουσίες που ήδη έχουν για να αναστέλλουν ροές δεδομένων προς παραλήπτη εγκατεστημένο στην Ανδόρα, προκειμένου να προστατεύουν τα πρόσωπα από την επεξεργασία των δεδομένων προσωπικού χαρακτήρα που τα αφορούν στις περιπτώσεις κατά τις οποίες: α) αρμόδια αρχή της Ανδόρας διαπιστώσει ότι ο παραλήπτης παραβιάζει τα εφαρμοστέα πρότυπα προστασίας· ή β) υπάρχει βάσιμη πιθανότητα παραβίασης των προτύπων προστασίας, υπάρχει εύλογη πεποίθηση ότι η αρμόδια αρχή της Ανδόρας δεν προβαίνει ή δεν πρόκειται να προβεί εγκαίρως στις ενδεικνυόμενες ενέργειες ώστε να διευθετήσει το επίμαχο ζήτημα, η συνέχιση της διαβίβασης ενδέχεται να προκαλέσει άμεσο κίνδυνο σοβαρής ζημίας στα πρόσωπα στα οποία αναφέρονται τα δεδομένα, οι δε αρμόδιες αρχές του κράτους μέλους κατέβαλαν, υπό τις επικρατούσες περιστάσεις, κάθε δυνατή προσπάθεια για να απευθύνουν προειδοποίηση στον εγκατεστημένο στην Ανδόρα υπεύθυνο της επεξεργασίας και να του δώσουν τη δυνατότητα να αντιδράσει. 2. Η αναστολή της ροής δεδομένων λήγει αμέσως μόλις εξασφαλιστεί η τήρηση των προτύπων προστασίας και ενημερωθεί σχετικά η αρμόδια αρχή των κρατών μελών. Άρθρο 4 1. Τα κράτη μέλη ενημερώνουν πάραυτα την Επιτροπή στις περιπτώσεις στις οποίες λαμβάνονται μέτρα βάσει του άρθρου 3. 2. Τα κράτη μέλη και η Επιτροπή ενημερώνονται αμοιβαία για τις περιπτώσεις στις οποίες η δράση των φορέων που είναι αρμόδιοι για τη διασφάλιση της συμμόρφωσης προς τα πρότυπα προστασίας στην Ανδόρα αποτυγχάνει να διασφαλίσει την εν λόγω συμμόρφωση. 3. Εάν από τις πληροφορίες που συλλέγονται βάσει του άρθρου 3 και βάσει των παραγράφων 1 και 2 του παρόντος άρθρου προκύπτει ότι εφόσον φορέας αρμόδιος για τη διασφάλιση της συμμόρφωσης προς τα πρότυπα προστασίας στην Ανδόρα δεν εκπληρώνει αποτελεσματικά την αποστολή του, η Επιτροπή ενημερώνει σχετικά την αρμόδια αρχή της Ανδόρας και, εάν το κρίνει απαραίτητο, υποβάλλει σχέδιο μέτρων σύμφωνα με τη διαδικασία που προβλέπεται στο άρθρο 31 παράγραφος 2 της οδηγίας 95/46/ΕΚ, με σκοπό την κατάργηση ή την αναστολή της παρούσας απόφασης ή τον περιορισμό του πεδίου εφαρμογής της. Άρθρο 5 Η Επιτροπή παρακολουθεί την εφαρμογή της παρούσας απόφασης και αναφέρει κάθε σχετικό πόρισμα στην επιτροπή που συστάθηκε δυνάμει του άρθρου 31 της οδηγίας 95/46/ΕΚ, περιλαμβανομένων οιωνδήποτε αποδεικτικών στοιχείων θα ήταν δυνατό να επηρεάσουν το πόρισμα του άρθρου 1 της παρούσας απόφασης, σύμφωνα με το οποίο η Ανδόρα παρέχει επαρκές επίπεδο προστασίας κατά την έννοια του άρθρου 25 της οδηγίας 95/46/ΕΚ, καθώς και οιωνδήποτε αποδεικτικών στοιχείων από τα οποία προκύπτει ότι η παρούσα απόφαση εφαρμόζεται κατά τρόπο που επιφέρει διακρίσεις. Άρθρο 6 Τα κράτη μέλη λαμβάνουν όλα τα αναγκαία μέτρα για να συμμορφωθούν με την παρούσα απόφαση το αργότερο έως την 1η Ιανουαρίου 2011. Άρθρο 7 Η παρούσα απόφαση απευθύνεται στα κράτη μέλη. Βρυξέλλες, 19 Οκτωβρίου 2010.

Θεμελιώδη δικαιώματα

Δικαιώματα και ελευθερίες


ΑΠΌΦΑΣΗ ΤΗΣ ΕΠΙΤΡΟΠΉΣ της 18ης Μαρτίου 2010 με την οποία αναγνωρίζεται καταρχήν η πληρότητα των φακέλων που υποβλήθηκαν για λεπτομερή εξέταση με σκοπό την ενδεχόμενη καταχώριση του ελαίου ταγέτη και του ελαίου θυμαριού στο παράρτημα I της οδηγίας 91/414/ΕΟΚ του Συμβουλίου [κοινοποιηθείσα υπό τον αριθμό Ε(2010) 1579] (Κείμενο που παρουσιάζει ενδιαφέρον για τον ΕΟΧ) (2010/164/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (1), και ιδίως το άρθρο 6 παράγραφος 3, Εκτιμώντας τα ακόλουθα: (1) Η οδηγία 91/414/ΕΟΚ προβλέπει την κατάρτιση ενός καταλόγου δραστικών ουσιών της Ευρωπαϊκής Ένωσης, οι οποίες επιτρέπεται να ενσωματώνονται σε φυτοπροστατευτικά προϊόντα. (2) Η εταιρεία Plant Impact plc υπέβαλε στις αρχές του Ηνωμένου Βασιλείου, στις 7 Σεπτεμβρίου 2009, τους φακέλους για τις δραστικές ουσίες του ελαίου ταγέτη (κατηφέ) και του ελαίου θυμαριού, συνοδευόμενους από αιτήσεις για την καταχώριση των εν λόγω ουσιών στο παράρτημα Ι της οδηγίας 91/414/ΕΟΚ. (3) Οι αρχές του Ηνωμένου Βασιλείου δήλωσαν στην Επιτροπή ότι, ύστερα από μια αρχική εξέταση, φαίνεται ότι οι φάκελοι για τις εν λόγω δραστικές ουσίες ικανοποιούν τις απαιτήσεις για στοιχεία και πληροφορίες που ορίζονται στο παράρτημα II της οδηγίας 91/414/ΕΟΚ. Οι φάκελοι που υποβλήθηκαν φαίνεται ότι ικανοποιούν επίσης τις απαιτήσεις για στοιχεία και πληροφορίες που ορίζονται στο παράρτημα ΙΙΙ της οδηγίας 91/414/ΕΟΚ όσον αφορά ένα φυτοπροστατευτικό προϊόν που περιέχει την εν λόγω δραστική ουσία. Σύμφωνα με το άρθρο 6 παράγραφος 2 της οδηγίας 91/414/ΕΟΚ, οι φάκελοι διαβιβάστηκαν στη συνέχεια από τον αιτούντα στην Επιτροπή και στα άλλα κράτη μέλη και παραπέμφθηκαν στη μόνιμη επιτροπή για την τροφική αλυσίδα και την υγεία των ζώων. (4) Με την παρούσα απόφαση επιβεβαιώνεται επίσημα σε επίπεδο Ευρωπαϊκής Ένωσης ότι οι φάκελοι θεωρούνται ότι ικανοποιούν καταρχήν τις απαιτήσεις για στοιχεία και πληροφορίες που προβλέπονται στο παράρτημα ΙΙ και, για ένα τουλάχιστον φυτοπροστατευτικό προϊόν που περιέχει την εν λόγω δραστική ουσία, τις απαιτήσεις του παραρτήματος III της οδηγίας 91/414/ΕΟΚ. (5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Οι φάκελοι σχετικά με τις αναγραφόμενες στο παράρτημα της παρούσας απόφασης δραστικές ουσίες, οι οποίες υποβλήθηκαν στην Επιτροπή και στα κράτη μέλη με σκοπό την καταχώριση των εν λόγω δραστικών ουσιών στο παράρτημα Ι της οδηγίας 91/414/ΕΟΚ, ικανοποιούν, καταρχήν, τις απαιτήσεις για στοιχεία και πληροφορίες, οι οποίες προβλέπονται στο παράρτημα II της εν λόγω οδηγίας. Οι φάκελοι πληρούν επίσης τις απαιτήσεις για στοιχεία και πληροφορίες, οι οποίες προβλέπονται στο παράρτημα ΙΙΙ της οδηγίας 91/414/ΕΟΚ όσον αφορά ένα τουλάχιστον φυτοπροστατευτικό προϊόν που περιέχει τις δραστικές ουσίες, λαμβανομένων υπόψη των προτεινόμενων χρήσεων. Άρθρο 2 Το κράτος μέλος-εισηγητής εξακολουθεί να εξετάζει λεπτομερώς τους φακέλους που αναφέρονται στο άρθρο 1 και κοινοποιεί στην Επιτροπή, το συντομότερο δυνατό και το αργότερο έως τις 31 Μαΐου 2011, τα συμπεράσματα της εξέτασης που διενήργησε, συνοδευόμενα από τυχόν συστάσεις για την καταχώριση ή τη μη καταχώριση των αναφερόμενων στο άρθρο 1 δραστικών ουσιών στο παράρτημα Ι της οδηγίας 91/414/ΕΟΚ, καθώς και από τυχόν σχετικούς όρους για την καταχώριση. Άρθρο 3 H παρούσα απόφαση απευθύνεται στα κράτη μέλη. Βρυξέλλες, 18 Μαρτίου 2010.

ΔΗΜΟΣΙΑ ΔΙΟΙΚΗΣΗ

ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 28ης Φεβρουαρίου 2011 σχετικά με την υπογραφή εθελοντικής συμφωνίας εταιρικής σχέσης μεταξύ της Ευρωπαϊκής Ένωσης και της Δημοκρατίας του Κονγκό σχετικά με την επιβολή της δασικής νομοθεσίας, τη διακυβέρνηση και το εμπόριο ξύλου και προϊόντων ξυλείας προς την Ευρωπαϊκή Ένωση (FLEGT) (2011/202/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 3 πρώτο εδάφιο και το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 6 στοιχείο α) σημείο v), Έχοντας υπόψη την πρόταση της Ευρωπαϊκής Επιτροπής, Έχοντας υπόψη την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Τον Μάιο του 2003, η Ευρωπαϊκή Επιτροπή δημοσίευσε σχέδιο δράσης της ΕΕ για την επιβολή της δασικής νομοθεσίας, τη διακυβέρνηση και το εμπόριο (FLEGT), με το οποίο ζητεί τη λήψη μέτρων για την αντιμετώπιση της παράνομης υλοτομίας μέσω της ανάπτυξης εθελοντικών συμφωνιών εταιρικής σχέσης με χώρες παραγωγής ξυλείας. Τα συμπεράσματα του Συμβουλίου σχετικά με το σχέδιο δράσης υιοθετήθηκαν τον Οκτώβριο του 2003 (1) και το Κοινοβούλιο εξέδωσε ψήφισμα στις 11 Ιουλίου 2005 (2). (2) Σύμφωνα με την απόφαση 2010/615/ΕΕ του Συμβουλίου (3), η εθελοντική συμφωνία εταιρικής σχέσης μεταξύ της Ευρωπαϊκής Ένωσης και της Δημοκρατίας του Κονγκό σχετικά με την επιβολή της δασικής νομοθεσίας, τη διακυβέρνηση και το εμπόριο ξύλου και προϊόντων ξυλείας προς την Ευρωπαϊκή Ένωση (στο εξής «η συμφωνία») υπογράφτηκε στις 17 Μαΐου 2010, με την επιφύλαξη μεταγενέστερης σύναψής της. (3) Θα πρέπει να συναφθεί η συμφωνία αυτή, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Με την παρούσα απόφαση εγκρίνεται η συμφωνία μεταξύ της Ευρωπαϊκής Ένωσης και της Δημοκρατίας του Κονγκό σχετικά με την επιβολή της δασικής νομοθεσίας, τη διακυβέρνηση και το εμπόριο ξύλου και προϊόντων ξυλείας προς την Ευρωπαϊκή Ένωση (FLEGT). Το κείμενο της συμφωνίας επισυνάπτεται στην παρούσα απόφαση. Άρθρο 2 Ο πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να προβεί εξ ονόματος της Ευρωπαϊκής Ένωσης στη γνωστοποίηση που προβλέπεται στο άρθρο 28 της συμφωνίας δεσμεύοντας της Ένωση. Άρθρο 3 Η Ένωση εκπροσωπείται από αντιπροσώπους της Επιτροπής στο πλαίσιο της κοινής επιτροπής εφαρμογής της συμφωνίας που θεσπίζεται σύμφωνα με το άρθρο 19 της συμφωνίας. Τα κράτη μέλη μπορούν να συμμετέχουν ως μέλη της αντιπροσωπείας της Ένωσης στις συνεδριάσεις της κοινής επιτροπής εφαρμογής της συμφωνίας. Άρθρο 4 Για την τροποποίηση των παραρτημάτων της συμφωνίας βάσει του άρθρου 26 αυτής, η Επιτροπή εξουσιοδοτείται, σύμφωνα με τη διαδικασία που προβλέπεται στο άρθρο 11 παράγραφος 3 του κανονισμού (ΕΚ) αριθ. 2173/2005 του Συμβουλίου, της 20ής Δεκεμβρίου 2005, περί δημιουργίας εθελοντικού συστήματος αδειών FLEGT για τις εισαγωγές ξυλείας στην Ευρωπαϊκή Κοινότητα (4), να εγκρίνει εξ ονόματος της Ένωσης τις τροποποιήσεις αυτές. Άρθρο 5 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, 28 Φεβρουαρίου 2011.

Εμπορικές πράξεις

Εμπορική νομοθεσία